Aalborg Stift meddeler i dag, at biskop Henning Toft Bro går på pension ved udgangen af oktober. Planerne for fremtiden er allerede lagt.

Efter 36 år som præst i Folkekirken og efter at have været biskop over Aalborg Stift siden 2010, går Henning Toft Bro på pension senere på året. Det skriver biskoppen i dag i en meddelelse til alle præster og menighedsråd i stiftet. - Beslutningen har været undervejs i et par år, fordi min hustru og jeg vil gå på pension på samme tid, skriver Henning Toft Bro og fortsætter: - Jeg har været præst i Aalborg Stift siden 1997. Det har været en spændende, udbytterig og lærerig tid, at være en del af udviklingen af Folkekirken både som præst, provst og biskop. Til TV2 NORD fortæller Henning Toft Bro, at tiden nu skal bruges på familien og sin musikalske interesse. - Jeg skal have mere tid til min kone, mine børn og mine fem børnebørn. Og så har jeg nogle sange, salme og viser liggende i skuffen – jeg har skrevet sange i over 40 år - og dem håber jeg på, jeg kan tage op pudse lidt af. Og så håber jeg på, jeg kan få inspiration og tid til at skrive nye sange, salme og viser, fortæller han. Henning Toft Bro var medlem af bandet Tørfisk fra 1983 til 1995. Her blev han mest kendt for hittet VLTJ, der handler om den lokale togbane i Thy, som blandt andet samler passagerer op i netop Vemb, Lemvig og Thyborøn. Takker menighedsråd og frivillige Som en sidste hilsen til sine kolleger sender Henning Toft Bro masser af roser afsted, inden han kan tage offentlige transportmidler som en vaskeægte pensionist. - Jeg har været så privilegeret. Jeg har haft så mange gode og dedikerede medarbejdere her på stiftet. Præster, menighedsråd og frivillige, som har båret mange af de ideer, som jeg beskedenhed også har været med til at føde. Så jeg håber, at det bedste fodaftryk, jeg har sat, kan fortsætte. Og så kommer der nye til, og så sætter de nye fodaftryk, og det har jeg den største respekt for, siger han. At biskoppen nu går på pension betyder, at der skal vælges en ny biskop over Aalborg Stift. Hvem der stiller op til posten er endnu uvist – sikkert er det dog, at der skal et decideret bispevalg til, inden en ny biskop kan tage over efter Henning Toft Bro. Henning Toft Bros afløser forventes officielt at blive indsat ved en bispevielse den 12. december i år. Hør her, hvad biskoppen nu vil bruge sin tid på: